2023 6 16
LT
Europos Sąjungos oficialusis leidinys
C 214/85 2023 m. sausio 18 d., trečiadienis
14. pabrėžia, kad neteisėtas, nepagrįstas ir neišprovokuotas agresijos karas prieš Ukrainą padarė didžiulį poveikį pasauliniam apsirūpinimo maistu saugumui, atsižvelgiant į tai, kad Ukraina yra penkta pagal dydį grūdų eksportuotoja pasaulyje;
15. reiškia didelį susirūpinimą dėl branduolinių įrenginių Ukrainoje saugos, nes jiems nuolat gresia karinis apšaudymas; ragina ES, jos valstybes nares ir tarptautinę bendruomenę aplink šiuos branduolinius įrenginius nustatyti saugos zonas;
ES politikos, priemonių ir diplomatijos stiprinimas siekiant saugoti ir propaguoti žmogaus teises ir demokratiją pasaulyje KVTBP „Globali Europa“ ir teminė Žmogaus teisių ir demokratijos programa
16. ragina ES apsvarstyti, kaip visose ES priemonėse ir strategijose skatinti ir geriausiai taikyti žmogaus teisėmis grindžiamą požiūrį, siekiant sustiprinti ES užsienio politiką žmogaus teisių srityje ir prisitaikyti prie besivystančios geopolitinės padėties bei ją formuoti; pabrėžia, kad KVTBP „Globali Europa“, įskaitant jos teminę žmogaus teisių ir demokratijos programą, yra viena pagrindinių ES turimų priemonių, kuria siekiama pagerinti žmogaus teisių padėtį visame pasaulyje ir padėti puoselėti atsparią, įtraukią ir demokratinę visuomenę priešinantis autoritarinių režimų įtakai; pabrėžia, kad vietos pilietinės visuomenės subjektų dalyvavimas yra labai svarbus siekiant apsaugoti žmogaus teises ir demokratiją jų šalyse, ir pakartoja savo raginimą sudaryti jiems visas sąlygas dalyvauti atitinkamoje ES išorės veikloje; šiuo atžvilgiu palankiai vertina tai, kad šiuo metu pagal KVTBP „Globali Europa“ teminę žmogaus teisių ir demokratijos programą ir iš Europos demokratijos fondo lėšų pilietinės visuomenės organizacijoms ir aktyvistams visame pasaulyje teikiama neįkainojama parama; pabrėžia, jog svarbu, kad KVTBP „Globali Europa“ kartu su strateginiais tarptautiniais ir vietos partneriais propaguotų žmogaus teises ir demokratiją, visų pirma pasitelkiant ES rinkimų stebėjimo misijas; pabrėžia Parlamento vaidmenį šios priemonės programavimo procese ir ragina Komisiją ir EIVT gerinti savalaikį keitimąsi visa svarbia informacija, kad Parlamentas galėtų savo vaidmenį atlikti taip, kaip įtvirtinta Sutartyse, ypač aukšto lygio geopolitiniuose dialoguose su Komisija; ragina Komisiją ir EIVT vesti dialogą su Parlamentu, kad būtų pasiekta pažanga šiuo atžvilgiu;
17. pabrėžia ilgalaikio planavimo ir nuolatinės paramos projektams ir iniciatyvoms pagal KVTBP „Globali Europa“ svarbą, visų pirma kai tai susiję su regionais, kurie yra paveikti konfliktų, karo ir gaivalinių nelaimių; ragina Komisiją ir EIVT kaip kompleksinį prioritetą į visas temines ir geografines KVTBP „Globali Europa“ programas integruoti paramą demokratijai;
18. pakartoja savo raginimą užtikrinti didesnį finansavimo susitarimų pagal KVTBP „Globali Europa“ nuostatų, susijusių su žmogaus teisėmis, skaidrumą ir patikslinti tokių susitarimų galiojimo sustabdymo mechanizmą bei kriterijus žmogaus teisių, demokratijos ar teisinės valstybės principų pažeidimo ir didelio masto korupcijos atvejais; ragina Komisiją nenaudoti biudžeto paramos trečiųjų valstybių vyriausybėms kaip veiklos sąlygos, taikomos bendradarbiavimui su šalimis, kuriose žmogaus teisių pažeidimai ir represijos prieš žmogaus teisių gynėjus yra plačiai paplitę;
ES specialusis įgaliotinis žmogaus teisių klausimais
19. visapusiškai remia ES specialiojo įgaliotinio žmogaus teisių klausimais veiklą ginant ir propaguojant žmogaus teises pasaulyje per bendradarbiavimą su trečiosiomis valstybėmis ir bendraminčiais partneriais, taip pat jo svarbų vaidmenį didinant ES žmogaus teisių politikos veiksmingumą siekiant didinti jos nuoseklumą; pabrėžia, jog tam, kad ši politikos sritis taptų dar nuoseklesnė, ES specialusis įgaliotinis žmogaus teisių klausimais ir kiti ES specialieji įgaliotiniai šalyse ir regionuose turi glaudžiai bendradarbiauti, ir ragina didinti ES specialiojo įgaliotinio žmogaus teisių klausimais pareigybės matomumą; pabrėžia, jog yra svarbu, kad ES specialusis įgaliotinis žmogaus teisių klausimais toliau bendradarbiautų su tarptautinėmis organizacijomis, įskaitant Jungtines Tautas ir Jungtinių Tautų žmogaus teisių tarybos paskirtus specialiuosius pranešėjus, taip pat su kitų šalių atstovais ar pasiuntiniais, atsakingais už žmogaus teises; ragina ES specialųjį įgaliotinį viešai aktyviau įtraukti atskirus žmogaus teisių gynėjus ir glaudžiai bendradarbiauti su ES ir šalyse įsikūrusiomis pilietinės visuomenės organizacijomis bei žmogaus teisių gynėjais; pabrėžia, kad yra svarbu, jog ES specialieji įgaliotiniai šalyse ir regionuose bendradarbiautų su nacionalinės valdžios institucijomis dėl žmogaus teisių apsaugos ir individualių atvejų; ragina ES specialųjį įgaliotinį žmogaus teisėms toliau dėti diplomatines pastangas didinti ES paramą tarptautinei humanitarinei teisei ir tarptautiniam teisingumui;